C 214/148
LV
Eiropas Savienības Oficiālais Vēstnesis
16.6.2023.
Ceturtdiena, 2023. gada 19. janvāris
105. atzinīgi vērtē Nosacītības regulas pieņemšanu; atgādina, ka tā stājās spēkā 2021. gada 1. janvārī; atzinīgi vērtē Tiesas 2022. gada 16. februāra spriedumus attiecībā uz divu dalībvalstu celtajām prasībām pret nosacītības režīmu un tās secinājumus, kuros apstiprināts, ka Eiropas Savienībai patiešām ir kompetence attiecībā uz tiesiskumu dalībvalstīs un ka tiesiskuma nosacītības režīms atbilst ES tiesību aktiem;
106. atgādina, ka dalībvalstu neefektīva vai nesavlaicīga sadarbība vai nesadarbošanās ar EPPO un OLAF ir pamats rīcībai saskaņā ar Nosacītības regulu; tādēļ aicina EPPO un OLAF ziņot par katru gadījumu, kad dalībvalstis nav izpildījušas savus pienākumus informēt, palīdzēt, veikt atbilstīgus pasākumus un piesardzības pasākumus un nodrošināt pienācīgus un savlaicīgus turpmākos pasākumus saistībā ar ziņojumiem un ieteikumiem;
107. norāda, ka Nosacītības regula ir pastāvīgs instruments, ko piemēro ārpus konkrētās DFS robežām un kas ir vispārēji piemērojams kā priekšnosacījums piekļuvei visiem ES fondiem;
108. atgādina, ka atbilstība tiesiskumam un LES 2. pantam ir priekšnoteikums, lai iegūtu piekļuvi līdzekļiem, ka tiesiskuma nosacītības režīms ir pilnībā piemērojams ANM resursiem, kā skaidri noteikts ANM regulas 8. pantā, un ka saskaņā ar ANM nedrīkst finansēt pasākumus, kas ir pretrunā LES 2. pantā noteiktajām ES vērtībām;
109. uzskata, ka Nosacītības regula ir pietiekama un spēj novērst vai labot demokrātisku lejupslīdi, bet tikai tad, ja to izmanto laikus, paredzot stingrus un skaidrus nosacījumus un cieši uzraugot valsts korektīvo pasākumu īstenošanu;
110. pauž dziļu nožēlu par to, ka saskaņā ar tiesiskuma nosacītības režīmu Komisija kā korektīvu pasākumu iesniedza Ungārijai 17 nosacījumu kopumu, kas nav pietiekams, lai novērstu smagos tiesiskuma pārkāpumus; pauž nožēlu par to, ka Komisija nepieprasīja būtiskākas izmaiņas un aizsardzības pasākumus, lai atjaunotu tiesu iestāžu neatkarību, samazinātu korupcijas līmeni un garantētu pienācīgu ES finanšu interešu aizsardzību;
111. uzskata, ka dalībvalstu atbilstība tiesiskuma principiem ir priekšnoteikums pareizai finanšu pārvaldībai kopumā un jo īpaši efektīvai un lietderīgai ES resursu pārvaldībai; uzskata, ka šādu principu pārkāpumi nopietni apdraud Savienības finanšu intereses; atzinīgi vērtē EST spriedumus (25), kuros nesen uzsvērta skaidra saikne starp tiesiskuma principu ievērošanu un Savienības budžeta efektīvu izpildi; atkārtoti uzsver, ka tikai ar nostiprinātu ES krāpšanas apkarošanas struktūru var efektīvi un iedarbīgi īstenot un uzlabot ES finanšu interešu aizsardzību, pārvarot valstu sistēmām raksturīgās robežas, kas ir šķērslis, lai cīnītos ar finanšu noziegumiem, kuri arvien vairāk kļūst par transnacionālu pārkāpumu veidu; uzskata, ka tikai efektīva pārbaude tiesā var nodrošināt atbilstību ES tiesību aktiem, kā norādījusi ES Tiesa, proti, ka izdevumus “nevar pilnībā nodrošināt, ja nepastāv efektīva pārbaude tiesā, kuras mērķis ir nodrošināt Savienības tiesību ievērošanu; šādas kontroles, ko veic neatkarīgas tiesas, esamība gan dalībvalstīs, gan Savienības līmenī ir tiesiskuma neatņemama sastāvdaļa” (26);
112.
uzsver korupcijas negatīvo ietekmi uz pilsoņu tiesībām; atkārtoti iesaka ES kļūt par Pretkorupcijas starpvalstu grupas (GRECO) dalībnieci, jo tās pilntiesīgai dalībai nav juridisku šķēršļu; tādēļ aicina Komisiju ieteikt Padomei noslēgt starptautisku nolīgumu ar GRECO, lai noteiktu tās dalību; aicina Padomi paust skaidru nostāju attiecībā uz ES pievienošanos GRECO, noskaidrojot, vai ir kādi īpaši iebildumi un, ja ir, tad no kuras dalībvalsts vai dalībvalstīm;
(25) (26)
2022. gada 16. februāra spriedums, Ungārija pret Eiropas Parlamentu un Eiropas Savienības Padomi, C-156/21, ECLI: EU:C:2022:97 un 2022. gada 16. februāra spriedumu Polijas Republika pret Eiropas Parlamentu un Eiropas Savienības Padomi, C-157/21, ECLI: EU:C:2022:98.
2022. gada 16. februāra spriedums, Ungārija pret Eiropas Parlamentu un Eiropas Savienības Padomi, C-156/21, ECLI: EU:C:2022:97, 132. punkts.